वहाँ एक राक्षसी रहती थी। उसका नाम जरा था, वह खून पीती और माँस खाती थी। उसने उन टुकड़ों को उठाया और संयोगवश सुविधा से ले जाने के लिए एक साथ जोड़ दिया। बस, अब क्या! दोनों टुकड़े मिलकर एक महाबली और परम पराक्रमी राजकुमार बन गया। जरा राक्षसी आश्चर्यचकित हो गई। जरा राक्षसी राजपरिवार की स्थिति, ममता, लालसा और व्याकुलता तथा बालक का मुँह देखकर सोचने लगी कि ‘मैं इस राजा के देश में रहती हूँ। इसे संतान की बड़ी अभिलाषा है, इसलिए नवजात राजकुमार को नष्ट करना अनुचित है।’ अब जरा मनुष्यरूप धारणकर बालक को गोद में लिए राजा के पास आकर बोली- ‘राजन्! यह लीजिये अपना पुत्र। महर्षि के आशीर्वाद से आपको यह प्राप्त हुआ है। मैंने इसकी रक्षा की है, आप इसे स्वीकार कीजिए।’ राक्षसी के इस प्रकार कहते ही रानियों ने उसे अपनी गोद में ले लिया।